Ɓokki

Ɓokki ko lekki makki, innde mum wiɗtiyankoore ko Adansonia digitata, so heewi ana wiyee ɓowɗe.

Piindi ndii ko futum-faandu, keewal: putum-paali

Ɓiɓɓe ɓee : ɓohre, ɓowre keewal ɓohe

So en nduttiima seeɗa ko e makki ɓokko yaltata, ɓokko noon so siraama heewi ko mooseede humiree nay, bey, ekn., ɓohre ko faandu ndu no woɓɓe mbiyrata.

Gaaluuɗe ina tawee nder njuulaandi, ko noon ko conndi ndareeri ndi. Ɓokki ana tawee e Hiirnaange afrik ko wayi no Senegal, Mali, Burkina Faso, Bene, ekn.. e yoga e lesɗeele Afrik Hakkunde e Afrik bannge worgo Namibi e Worgo Afrik.

Ɓokki ko lekki mawnoowi no feewi keewki cate, nguru ɓanndu makki ñaaɗaani ko ko ɓorwi so siraaka walla seɓaaka, ana heewi ko tawataa e makki luuro (ngaska) tawa neɗɗo ana waawi naatde toon leggal ngal wonaa tiiɗngal. Tooweendi makki ina wona  meetareeje 20m ha 30. Njaajeendi ina wona 2,50m haa 3.

Ɓokki ko lekki njuutoowi  nguurndam  wi'aama eki wuura duuɓi 300, 500. Ɓokki so ina yoora (maaya)  fuɗɗortoo ko ñolde ko adii eki yana so ki yanii ɗo ki darinoo ɗoo ko ngaska njaajka luggiɗka wonata ɗoon  nde tawnoo ɗaɗi makki ina ngoɗɗoya e nder lesdi.

 Yoga e inɗe to senngo Maasina 

Lekki = Ɓokki;= {Adansonia digitata}
Haako makki = laalo 
Baaji makki = Ɓokko 
Pinndi/ piindi makki = Booɓooli/wooɓoondu 
Ɓiɓɓe makki = Bohe / ɓohire 
Si ɓohire fusaama ko woni nder toon; ÷
Conndi= bohiri 
Bikkoy =gaaloole 
Gaaraaji= keeɓu 
Si A Waɗii ndiyam nder ɓohre ndee A accii faa (haa )  ndiyam ɗam rawnii (ranwii) wi'ee: njullu

 Nafoore ɓokki 

Ɓokki ko lekki mawki puɗoowi he jeeri. Ɓokki ina heewi nafoore. Haako makki so yoornaama haa yoorii, unaama haa ɗaatii, wiyetee ko laalo. Yimɓe heewɓe ko ɗuum kuutortoo ngam laalndaande lacciri. Ko ɗuum nii addani he won heen nokkuuji ki wiyetee toon ko laaleewi. Ko ɓokki jibinta ɓohe. Ɓohe ko ɓiɓɓe leɗɗe ñaameteeɗe, keewɗe nafoore. Ɓohe ngonata ko he faande, kala faandu ɓohe ina tawee he mum ɓohe keewɗe. Ɓohe ɗee tiigandira e gaaraaji ɓohe he nder mayru. Ɓohe njogotoo ko goobu daneejo. Ɓohe ina ñaamee. Eɗe mucce, kono kadi eɗe coofnee he ndiyam haa ñamri ndii saaya he majjam, yaree. Ɓohe ina weli suukara, kono ina ɗesa lammude heen sahaaji. So ɓohe caaynaama walla muccaama haa ñamri ndii iwii, ko heddotoo koo wiyetee ko aaludere, keewal mum ko gaaluuɗe.

Wiyaama : " nebam ɓokki alaa kolesterol, ɗam jeyaa ko nebbe ɓurɗe tiiɗde coggu."

Baaji ɓokki mbiyetee ko ɓokko. Ɓokko ina moccee, waɗee ɓoggi ina humiree jawdi walla haɓɓirii.

https://whatsapp.com/channel/0029Va9BbwrIyPtML2fjpz3P